**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.09.2018, ora 08.00 – 05.09.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 05.09.2018, ora 07.00**

**RÂURI**

**Debitele au fost în creștere** pe râurile din bazinele hidrografice: Someșul Mic, Crișul Repede, Crișul Negru, Crișul Alb, Arieș, Bega, Timiș, Bârzava, Caraș, Nera, Cerna, bazinul mijlociu al Someșului, bazinele superioare ale Crasnei, Barcăului, Jiului, pe cursul mijlociu și inferior al Jiului și pe afluenții din bazinele inferioare ale Mureșului și Oltului ca urmare a precipitațiior căzute în interval și propagării. Creșteri izolate de debite s-au produs și în bazinele hidrografice: Vișeu, Iza, Tur, Someșul Mare și Bistrița.

Pe cursul superior și inferior al Prutului debitele au fost în scădere, iar pe celelalte râuri, staționare.

În interval s-au emis șapte **ATENŢIONĂRI HIDROLOGICE** pentru fenomene imediate.

Este în vigoare **ATENȚIONAREA HIDROLOGICĂ nr. 1** din 05.09.2018 pentru fenomene hidrologice imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, în creștere** ca urmare a precipitațiilor prognozate și propagării, exceptând râurile din bazinul Bârladului, bazinele mijlocii și inferioare ale râurilor: Suceava, Moldova, Bistrița, Trotuș, Putna, Buzău, Ialomița, Argeș, Vedea, bazinul mijlociu al Prutului unde vor fi staționare și cursul superior și inferior al Prutului unde vor fi în scădere.

Sunt posibile scurgeri importante pe versanți, torenți, pâraie, viituri rapide cu posibile efecte de inundații locale şi creşteri mai însemnate de debite și niveluri pe unele râuri mici din din zonele de deal și munte.

**DUNĂRE**

**Debitul la intrarea în ţară (secţiunea Baziaş) în intervalul 04 – 05.09.2018 a fost în creștere, având valoarea de 2900 m3/s**, sub media multianuală a lunii septembrie (3800 m3/s).

În aval de Porţile de Fier debitele au fost în scădere la Gruia și în creștere pe sectorul Calafat – Tulcea.

**Debitul la intrarea în ţară (secţiunea Baziaş) va fi în creștere (3000 m3/s).**

În aval de Porţile de Fier debitele vor fi în creștere.

**2.** **Situaţia meteorologică în intervalul 04.09.2018, ora 09.00 –05.09.2018, ora 06.00**

**ÎN ŢARĂ**

În vestul și în sud-vestul țării, vremea a fost, în general, instabilă, iar valorile termice s-au situat în jurul celor normale pentru prima decadă a lunii septembrie. Astfel, în Banat, Crișana, vestul Transilvaniei și în vestul și nordul Olteniei au fost înnorări temporar accentuate, pe arii extinse averse și descărcări electrice și izolat intensificări de scurtă durată ale vântului; ploile au avut mai ales caracter torențial, iar cantitățile de apă -înregistrate în intervale scurte de timp- au depășit local 15...20 l/mp și pe spații mici 35...40 l/mp. Au fost și căderi de grindină, confirmate fiind cele din județele Timiș, Arad și Gorj. În restul teritoriului, valorile de temperatură, deși în general în scădere ușoară, au continuat să se situeze peste mediile climatologice ale datei, caracterizând o vreme local călduroasă, în special în partea de est; cerul a fost variabil, cu unele înnorări, dar numai pe arii restrânse ploi și fenomene electrice în nordul Dobrogei, iar noaptea și în vestul și sud-vestul Munteniei și în Moldova. Temperaturile maxime s-au încadrat între 21 de grade la Supuru de Jos și Huedin și 33 de grade la Brăila, Galați și Vaslui. La ora 06.00 se înregistrau valori termice între 12 grade la Toplița, Joseni, Petroșani, Voineasa și Târgu Logrești și 23 de grade la Constanța-dig.

***Observație:*** *începând de ieri de la ora 06.00 au fost în vigoare 13 mesaje privind fenomene meteorologice periculoase imediate, 7 avertizări cod portocaliu (5 emise de SRPV Timișoara și 2 de SRPV Craiova) și 6 atenționări cod galben (3 emise de SRPV Cluj, 2 de SRPV Craiova și 1 la SRPV Constanța).*

**LA BUCUREŞTI**

Deși în scădere față de zilele anterioare, valorile termice s-au situat peste cele medii multianuale, maxima fiind de 30 de grade la Afumați și Băneasa și 31 de grade la Filaret. Cerul a fost variabil, cu înnorări în prima parte a zilei, dar și spre sfârșitul nopții. Vântul a suflat, în general, slab. La ora 06.00 se înregistrau 19 grade la stația meteo Băneasa, 20 de grade la Filaret și 21 de grade la Afumați.

**3. Prognoza meteorologică în intervalul 05.09.2018, ora 09.00 – 06.09.2018, ora 09.00**

**ÎN ŢARĂ**

Vremea va fi, în general, instabilă, iar valorile termice, în scădere accentuată în est și în sud-est, se vor situa în jurul celor normale pentru prima decadă a lunii septembrie. Cerul va avea înnorări temporar accentuate și vor fi averse, descărcări electrice și intensificări de scurtă durată ale vântului în majoritatea zonelor. Astfel de fenomene vor fi mai frecvente la deal și la munte, precum și în regiunile sud-estice, în timp ce în restul teritoriului se vor semnala local. Ploile vor avea și caracter torențial, cantitățile de apă vor depăși pe arii restrânse 20...30 l/mp și vor fi condiții de grindină. În cursul nopții, fenomenele vor continua local în sud-est și pe spații mai mici în zonele montane. Temperaturile maxime se vor încadra între 21 și 29 de grade, iar cele minime între 10 și 19 grade, cu cele mai mici valori în depresiuni unde spre dimineață se va forma ceață.

**LA BUCUREŞTI**

Vremea va fi, în general, instabilă, iar valorile termice se vor situa în jurul celor normale pentru începutul lunii septembrie. Cerul va avea înnorări, temporar chiar accentuate, probabilitatea de ploaie fiind relativ ridicată pe tot parcursul intervalului, dar în special în a doua parte a zilei și seara. Vor fi averse, însoțite și de descărcări electrice și posibil intensificări de scurtă durată ale vântului. Temperatura maximă se va situa în jurul valorii de 28 de grade, iar cea minimă va fi de 15...17 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

**A.P.M. Constanţa** revine cu informaţii referitoare la poluarea apei mării şi a plajei din Mangalia, zona Laguna, cu produs petrolier, din ziua de 27.08.2018, menţionându-se următoarele:

- rezultatele analizelor microbiologice de laborator pe probele recoltate din apa de mare, la data de 28.08.2018, din zona Laguna-Mangalia, sunt corespunzătoare;

- rezultatele analizelor chimice, transmise de A.B.A. Dobrogea Litoral, arată că THP(C10-C40)/indice total de hidrocarburi=0,150mg/l (limita de cuantificare=0,107mg/l);

- la inspecţia vizuală efectuată în dimineaţa zilei de 31.08.2018, plaja din zona Laguna-Mangalia era curată, fără depozite de reziduuri petroliere, iar apa mării nu prezenta irizaţii (fără uleiuri minerale, reziduuri de gudron, substanţe tensioactive).

Având în vedere cele de mai sus, Direcţia de Sănătate Publică Constanţa consideră că episodul de „poluare pe termen scurt” a fost depăşit şi restricţia asupra îmbăierii se poate ridica.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 03.09.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Garda Forestieră Braşov** informează despre producerea unui incendiu de litieră, la data de 03.09.2018, ora 16.25, pe raza O.S. Luduş, localitatea Cuci, judeţul Mureş, fiind afectată o suprafață de 0,20 ha, în fond forestier proprietate publică de stat. Cauza izbucnirii incendiului a fost focul nesupravegheat din zona limitrofă. Incendiul a fost stins în aceeaşi zi, la ora 17.50.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 03.09.2018-04.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE